Ćejvan-ćehajin hamam
Ćejvan- ćehajin hamam u Mostaru nalazi se na Priječkoj čaršiji kod tabhane i Tabačica džamije, nedaleko od desne obale rijeke Neretve i jednog kraka Radobolje. Sagrađen je od sredstava Ćejvan – ćehajinog vakufa između 1558. i 1664. godine. Voda za hamam uzimana je iz Radobolje, a godina početka i prestanka rada je nepoznata. Hamami su građeni od tesanog kamena i presvođeni kupolom, a njihov interijer su činili: šadrvan, čekaonica, garderoba, kapaluk, prostorija za odmaranje poslije kupanja, halvate za kupanje, hazna, rezervoar s vodom i ćulhan. U Mostaru je osim Ćejvan-ćehajinog hamama postojao i Sinan-pašin hamam i oba su bila jednostruka, tačnije, u njima su se u isto vrijeme mogli kupati samo muškarci ili samo žene. U novembru 1713. godine, Mostar je pogodila velika poplava od koje je Neretva nabujala i poplavila Ćejvan-ćehajin hamam. Hamam nakon toga nije više služio svojoj svrsi i prepušten je zubu vremena, a zakupnici su ga koristili kao skladište. Na hamamu su izvršeni potrebni konzervatorsko-restauratorski radovi i registriran je kao spomenik kulture. Saniran je i popravljen 2004. godine, a danas se koristi u službene svrhe kao izložbeni prostor. Obnova hamama je organizovana u sklopu svečanog otvaranja Starog mosta u Mostaru. Svečanosti otvaranja hamama prisustvovali su članovi Predsjedništva Bosne i Hercegovine, bivši hrvatski predsjednik Stjepan Mesić i ministar vanjskih poslova Francuske Michel Barnier.